2003/374/EY: Komission päätös, tehty 21 päivänä toukokuuta 2003, yhteisön sisäistä ja sen ulkopuolelle suuntautuvaa tavarakauppaa koskevien tilastotietojen keräämistä, tuottamista ja levittämistä koskevaan Euroopan laajuiseen verkkoon (Edicom) liittyvien toimien kokonaisuudesta tehdyn Euroopan parlamentin ja neuvoston päätöksen N:o 507/2001/EY täytäntöönpanosta (tiedoksiannettu numerolla K(2003) 1598)



Virallinen lehti nro L 128 , 24/05/2003 s. 0020 - 0028



Komission päätös, tehty 21 päivänä toukokuuta 2003, yhteisön sisäistä ja sen ulkopuolelle suuntautuvaa tavarakauppaa koskevien tilastotietojen keräämistä, tuottamista ja levittämistä koskevaan Euroopan laajuiseen verkkoon (Edicom) liittyvien toimien kokonaisuudesta tehdyn Euroopan parlamentin ja neuvoston päätöksen N:o 507/2001/EY täytäntöönpanosta (tiedoksiannettu numerolla K(2003) 1598) (2003/374/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon yhteisön sisäistä ja sen ulkopuolelle suuntautuvaa tavarakauppaa koskevien tilastotietojen keräämistä, tuottamista ja levittämistä koskevaan Euroopan laajuiseen verkkoon (Edicom) liittyvien toimien kokonaisuudesta 12 päivänä maaliskuuta 2001 tehdyn Euroopan parlamentin ja neuvoston päätöksen N:o 507/2001/EY(1) ja erityisesti sen 3 artiklan, sekä katsoo seuraavaa: (1) Päätöksellä N:o 507/2001/EY perustetaan yhteisön sisäistä ja sen ulkopuolelle suuntautuvaa tavarakauppaa koskevien tilastotietojen keräämistä, tuottamista ja levittämistä koskevan tietoverkon viitekehys, ja vastuu sen täytäntöönpanosta annetaan komissiolle. (2) Tässä päätöksessä esitetyt toimenpiteet ovat päätöksellä N:o 507/2001/EY vahvistettujen tavoitteiden ja edellytysten mukaisia, joten ne voivat saada yhteisön rahoitusta. (3) Päätöksellä 507/2001/EY vahvistettujen tavoitteiden saavuttamiseksi osa varoista kohdennetaan tuen muodossa suoraan niille viranomaisille ja elimille, jotka ovat suoraan mukana yhteisön sisäistä ja sen ulkopuolelle suuntautuvaa tavarakauppaa koskevien tilastotietojen keräämisessä, tuottamisessa ja levittämisessä. (4) Näin ollen komission olisi hyväksyttävä vuotuinen työohjelma sekä vuotuisten budjettimenojen jakautuminen. (5) Tässä päätöksessä säädetyt toimenpiteet ovat neuvoston asetuksella (ETY) N:o 3330/91(2), sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 1624/2000(3), perustetun jäsenvaltioiden välisen tavarakaupan tilastointia käsittelevän komitean ja neuvoston asetuksella (EY) N:o 1172/95(4), sellaisena kuin se on muutettuna asetuksella (EY) N:o 374/98(5), perustetun kolmansien maiden kanssa käytävän tavarakaupan tilastoja käsittelevän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Liitteessä I olevat toimenpiteet ovat vuoden 2003 työohjelman mukaisesti oikeutettuja yhteisön rahoitukseen tämän päätöksen liitteessä II ilmoitettujen määrien rajoissa. 2 artikla Tämä päätös on osoitettu kaikille jäsenvaltioille. Tehty Brysselissä 21 päivänä toukokuuta 2003. Komission puolesta Pedro Solbes Mira Komission jäsen (1) EYVL L 76, 16.3.2001, s. 1. (2) EYVL L 316, 16.11.1991, s. 1. (3) EYVL L 187, 26.7.2000, s. 1. (4) EYVL L 118, 25.5.1995, s. 10. (5) EYVL L 48, 19.2.1998, s. 6. LIITE I EDICOM-TOIMENPITEET - YLEINEN TYÖOHJELMA Toimenpiteet, jotka liittyvät sellaisen tietoverkon perustamiseen, joka on aiempaa parempilaatuinen, edullisempi ja käytettävissä nopeammin sekä vastaa yhteisön politiikkojen tarpeita Vuoden 2003 työohjelmassa pyritään seuraaviin tavoitteisiin: 1) Pitkälle kehitettyjen estimaattoreiden tuottaminen Ehdotettujen toimenpiteiden tavoite on tuottaa Euroopan tasolla (EU ja euroalue) alustavia tuloksia, jotka täyttävät niiden aggregointitasolle asetetut vähimmäislaatuvaatimukset. Vertailemalla kuukausittaisia tilastoja (alunperin julkaistut tilastot ja myöhempien tarkistusten tuloksena saadut tilastot) on mahdollista ennakoida säännöllisesti tarkistettujen tietojen lopullisia arvoja asianmukaisten ekonometristen mallien tai muiden sopivien menetelmien avulla. Laajentumisen vaikutukset on otettava ennalta huomioon erityisesti EU:ta koskevien tilastotietojen julkaisemisen aikatauluun mahdollisesti vaikuttavien tekijöiden minimoimiseksi. 2) EU:n ulkokaupan perustilastojen laadun parantaminen Ehdotettujen toimien tavoitteena on parantaa tilastojen laatua mukauttamalla ja yhdenmukaistamalla menetelmiä, joiden avulla valvotaan yritysten ja jäsenvaltioiden Eurostatille toimittamia tietoja. 3) EU:n ulkokaupan tilastojen laadunvalvonnan ja -mittauksen parantaminen EU:n ulkokaupan tavaravirtojen laskennasta vastaavat yleensä tullihallinnon viranomaiset, joille on kehittynyt oma erityinen toimintakulttuuri. Koska tullihallinto kuuluu oleellisena osana verohallintoon, se käyttää pääasiallisesti laskentamenetelmiä, joissa tehdään selkeä ero reaaliarvojen ja virheiden välillä. Useissa jäsenvaltioissa ei ole myöskään tapana suorittaa laadunvalvontaa tai virheiden mittaamista tai ilmoittaa ulkomaankaupan tilastojen luotettavuutta koskevia tietoja. Ehdotettujen toimenpiteiden tavoitteena on jatkaa edellä esitetyn epätyydyttävän tilanteen korjaamista parantamalla laadun mittaamista, valvontaa ja varmistusta. 4) Tilastolukujen päivittämisen parantaminen Ehdotettujen toimenpiteiden tavoitteena on määritellä yhdenmukainen päivitysmenettely, jonka tarkoituksena on vähentää tilastojen laatua haittaavien tekijöiden vaikutusta. Kuukausittaisten tietojen päivityksessä ilmennyt huomattava variabiliteetti rajoittaa EU:n ulkokaupan tilastojen yhtenäisyyttä. Ensin on löydettävä parhaat menetelmät tarkastelemalla jokaisessa jäsenvaltiossa tätä nykyä sovellettavia päivitysprosesseja, ja tämän jälkeen voidaan ehdottaa entistä yhdenmukaisempaa menettelyä tai lähestymistapaa EU:n tasolla. 5) Tilastolukujen oikaisumenetelmien parantaminen Sekä Intrastatin että Extrastatin yhteydessä jäsenvaltiot soveltavat tiedon keruukynnyksiä, jotta toimijoille aiheutuva taakka olisi kohtuullinen. Tällä hetkellä kynnysten soveltamisen tai mahdollisen vastauskadon kompensoinnin vaatimia oikaisumenetelmiä tai niihin käytettyjä välineitä ei ole yhdenmukaistettu. Ehdotettujen toimien tavoitteena on mukauttaa tilastoja parhaiten soveltuvien menetelmien perusteella sekä tehdä nämä toimintatavat yleisiksi jäsenvaltioissa. 6) Intrastat-järjestelmän epäsymmetrian käsittely ja tietojen yhteensovittaminen EU:n sisäisen kaupan tilastotietojen keruujärjestelmässä Intrastatissa tuotetaan joitakin sellaisia tilastoja, joissa on havaittavissa epäyhtenäisyyksiä. Pääasialliset syyt eroihin ovat tiedossa. Epäsymmetria muodostaa vakavan ongelman, koska se vaikuttaa euroalueen kauppataseen, maksutaseen ja kansantalouksien tilinpidon luotettavuuteen. Se ei koske ainoastaan EU:n sisäistä kauppaa, vaan sitä voi esiintyä myös EU:n ulkokaupan kumppaneita koskevissa tiedoissa. Jotta edellä etsittyyn ongelmaan löydettäisiin ratkaisu ja jotta Euroopan tason (EU, euroalue) tietojen käyttäjille tarjottaisiin parempaa palvelua, ehdotettujen toimenpiteiden tavoitteena on vertailla ja panna täytäntöön useiden eri menetelmien pohjalta kehitettyjä erityisiä malleja, joiden avulla lähennetään toisistaan eroavia tietoja. Samanaikaisesti jotkin jäsenvaltiot tekevät yksityiskohtaisia vertailuja korjatakseen mahdollisia poikkeavuuksia. Toimenpiteet, jotka liittyvät sellaisen tietoverkon perustamiseen, jonka tiedot ovat asianmukaisia ja soveltuvat käyttäjien tarpeiden muutoksiin talous- ja rahaliiton sekä kansainvälisen talousympäristön puitteissa Vuoden 2003 työohjelmassa pyritään seuraaviin tavoitteisiin: 1) EU:n ulkokaupan tilastojen tilastosalaisuuden käsittelemisen parantaminen Kerätyt ja levitetyt EU:n ulkokaupan tilastotiedot ovat hyvin yksityiskohtaisia. Useissa tapauksissa tietojen yksityiskohtaisuus ei ole yhdenmukainen yritysten toimittamia yksittäisten tietojen tilastosalaisuutta koskevien sääntöjen kanssa. Jäsenvaltiot soveltavat kansallisella tasolla tarpeen vaatiessa omia tiedonsalaamissääntöjään ja toimittavat komissiolle (Eurostatille) alkuperäiset tiedot sekä näitä tietoja varten myönnetyt julkaisutasot. Toimen tavoitteena on toisaalta ehdottaa tilastosalaisuutta koskevia johdonmukaisempia sääntöjä, toisaalta tarkastella mahdollisuutta poistaa tilastosalaisuuden vaikutukset tai vähentää niitä Euroopan unionin kauppaa ja euroaluetta koskevien aggregoitujen lukujen tasolla. 2) Kausikorjauksen laadun analysointi Eurostat tuottaa ja levittää kausikorjattuja ja työpäiväkorjattuja kuukausittaisia ulkokaupan indikaattoreita. Kausikorjaus ja työpäiväkorjaus sekä mallien täsmentäminen voidaan kuitenkin suorittaa eri menetelmin. On mitattava tuotettujen indikaattorien laatutaso laadun määrittävien tärkeimpien muuttujien perusteella. Ehdotettujen toimien tavoitteena on: - määritellä ja arvioida kausikorjattuja tietoja koskevat laatuindikaattorit erottamalla toisistaan yleisindikaattorit ja ne indikaattorit, jotka saattaisivat olla ominaisia ulkokauppaa koskeville tiedoille, - testata ja arvioida todellisten tietojen pohjalta kausikorjausten laskennassa käytettyjen tärkeimpien oletusten vaikutus edellisessä vaiheessa määritettyihin laatuindikaattoreihin, - laatia yksityiskohtainen yhteenveto ja suosituksia. 3) Ulkokaupan indeksejä koskevien tietojen parantaminen Eurostat ja useimmat jäsenvaltiot julkaisevat yksikköarvoindeksejä. Eurostat on erityisesti kehittänyt "uusia ulkokaupan indeksejä" (NICE) koskevan sovelluksen, jonka avulla on mahdollista laskea yksikköarvoindeksit joka kuukausi. Jotkin jäsenvaltiot tuottavat lisäksi erityisiä ulkokaupan hintaindeksejä. Ehdotettujen toimien tavoitteena on: - taata NICE-sovelluksen tietotekninen kehitys, - parantaa käytettävissä olevan tiedon sisältöä lisäämällä siihen retropoloituja ja mahdollisesti kausikorjattuja tietoja, - jatkaa yksikköarvo- ja hintaindeksien vertailevaa analyysiä tietyissä jäsenvaltioissa, - määritellä menetelmiin liittyvät esteet, jotka on poistettava ulkokaupan hintaindeksien tuottamiseksi, jotta aggregointi EU:n ja euroalueen tasolla on mahdollista, - edistää ulkokaupan hintatilastojen asteittaista käyttöönottoa jäsenvaltioissa, jotka eivät tuota näitä tilastoja. 4) Tavarakaupan arvoa koskevien tietojen parantaminen Tavarakaupan tilastot arvotetaan lähetettyjen tavaroiden / viennin osalta FOB-perusteisina (vapaasti aluksessa) ja vastaanotettujen tavaroiden / tuonnin osalta cif-perusteisina (kulut, vakuutus ja rahti maksettuina). FOB-perusteisten tilastojen julkaisu tuonnin osalta, vähintään aggregoiduista luvuista, antaisi erittäin olennaista tietoa käyttäjille. Tätä käsitettä käytetään myös maksutaseen alalla, ja Yhdistyneet Kansakunnat suosittavat sekä cif- että FOB-perusteisten tietojen tuottamista. Joissakin jäsenvaltioissa pannaan täytäntöön näiden tietojen saatavuuteen tähtääviä pilottihankkeita. Toimenpiteet, jotka liittyvät sellaisen tietoverkon perustamiseen, jonka tiedot on aiempaa paremmin integroitu yleiseen tilastojärjestelmään ja jotka soveltuvat hallinnossa tapahtuviin muutoksiin Vuoden 2003 työohjelmassa pyritään seuraaviin tavoitteisiin: 1) Toimialahakemistojen kehittäminen ja kaupan maailmanlaajuistumisen huomioon ottaminen EU:n avoimille talouksille EU:n ulkokaupan tilastot muodostavat pääasiallisen tietolähteen, jota käyttävät laajasti hyväkseen ekonomistit, poliittiset päättäjät ja yritysjärjestöt. Näiden tietojen optimaalista käyttöä varten suurin osa käyttäjistä kuitenkin tarvitsee tietojen kytkemistä yritystilastoihin, joita varten yhteisön tasolla on jo olemassa täydellinen kokoelma muuttujia. On lisäksi tärkeää toimittaa käyttäjille täydentäviä tietoja, joilla mitataan kansainvälisten ryhmittymien vaikutusta kauppatilastoihin. Näiden tavoitteiden saavuttamiseksi on ehdotettu toimintasuunnitelmaa, joka jakautuu kahteen pääaiheeseen: toimialahakemistot ja kaupan maailmanlaajuistuminen. - Toimialahakemistot Ehdotettujen toimenpiteiden tavoitteena on luoda toimiala- ja yrityshakemistojen välille kytkentöjä, joiden avulla olisi mahdollista laatia uudenlaisia EU:n ulkokaupan tilastoanalyysejä. Näin olisi myös mahdollista mitata kunkin elinkeinosektorin osuus kaupasta. Lisäksi voitaisiin analysoida kauppatilastojen ja rakenteellisten yritystilastojen välisiä yhteyksiä. - Kaupan maailmanlaajuistuminen Kaupan maailmanlaajuistuminen vaikuttaa siten, että on syytä analysoida ja mitata yritysten toimintaa sekä kansallisessa että maailmanlaajuisessa ympäristössä. Tilastotiedot keskittyvät perinteisesti kansainväliseen kauppaan, ja vähemmän huomiota on kiinnitetty muihin tärkeisiin rajatylittäviin yhteyksiin kuten monikansallisten yritysten toimintaan ja ryhmittymän sisäisiin tavaravirtoihin. Tuloksena on, että tilastot eivät kata kaikkea rajatylittävää taloudellista toimintaa. Ehdotettujen toimenpiteiden tavoitteena on tarkastella, missä määrin nykyiset EU:n ulkokaupan tilastot voivat olla hyödyksi näiden tietojen keruulle, ja määritellä ne tekniset mukautukset, joita voidaan tehdä nykyisiin järjestelmiin näiden tietojen keruun helpottamiseksi. 2) Tullitietojen saatavuuden parantaminen tilastotietojen käyttäjille Eurostat on laatinut sovelluksen (Taristat), jonka avulla päästään käsiksi tiettyihin Taric-tullitietokannan tietoihin. Tämä väline on riittävä erityisten ja yksittäisten tietojen esittämiseksi. Suunnitteilla on kuitenkin ulkokaupan tilastojen yhdistäminen tullitietoihin sekä tullitietojen käyttäminen viitteenä ulkokaupan tietoja käsiteltäessä. Nämä tiedot olisivat erittäin olennaisia niille, jotka käyttävät tilastoja analysointitarkoituksissa muun muassa kauppaneuvottelujen yhteydessä. Toimen tavoitteena on siis se, että Comext-tietokannan käyttäjät saisivat helposti käyttöönsä tariffitoimenpiteitä ja tulleja koskevia perustietoja. 3) Intrastat- ja Extrastat-järjestelmiä koskevan lainsäädännön mukauttaminen Intrastat-järjestelmän (jäsenvaltioiden välisten tavarakauppatilastojen) mukauttamishanke on parhaillaan käynnissä, ja sen tavoitteena on tehdä säännöt avoimemmiksi ja ymmärrettävimmiksi, ottaa paremmin huomioon kansallisten käytänteiden kehittyminen tietyillä aloilla (oikaisut, määräajat, laatu jne.) sekä parametrittää järjestelmä siten, että saadut tulokset vastaavat yhteisön tarpeisiin kattavuutta, luotettavuutta ja saatavuutta koskevien laatuvaatimusten mukaisesti. Extrastat-järjestelmän (kolmansien maiden kanssa käytävän tavarakaupan tilastojen) uusi mukauttamishanke käynnistetään vuonna 2003. Eurostatin vuonna 1999 hyväksymän strategisen suunnitelman päälinjausten mukaisesti hankkeen tavoitteena on: - parantaa virallisasiakirjojen laatua, jotta ne olisivat helpommin ymmärrettäviä ja avoimempia, - ottaa paremmin huomioon Euroopan talous- ja rahaliiton tarpeet (etenkin euroalueen kauppaa koskevien aggregoitujen tietojen nopea saatavuus), - tarkastella mahdollisia tai tarvittavia mukautuksia Yhdistyneiden Kansakuntien suositusten perusteella (käsitteet ja määritelmät - katso aihetta koskevat asiakirjat), - tarkastella mahdollisia tai tarvittavia mukautuksia tullilainsäädännön (tullikoodeksin) muuttumisen perusteella, - ottaa paremmin huomioon käyttäjien tarpeet (tariffitilastot, maailmanlaajuistuminen, alakohtaiset tilastot jne.). Tässä yhteydessä ehdotettujen toimenpiteiden tavoitteena on toteuttaa hankkeen edellyttämät analyysit sekä avustaa Eurostatia säädösten tarkistamisessa ja niiden soveltamista koskevien suositusten valmistelussa. 4) Tilasto- ja tullihallinnon välisten yhteyksien parantaminen Extrastat-järjestelmässä ensisijaiset tiedot kerätään tulli-ilmoitusten perusteella. Keruun yksityiskohtaiset säännöt sekä tullihallinnon ja tilastoalan toimivaltaisen viranomaisen välisen yhteistyön taso vaihtelevat Euroopan unionissa. Näiden yhteyksien lujittaminen sekä tiedonkeruuta ja tullitietojen toimittamista koskevien yksityiskohtaisten sääntöjen mukauttaminen tai päivittäminen todennäköisesti parantaisi tilastojen laatua ja nopeuttaisi tilastotietojen saatavuutta. Jäsenvaltiot ehdottavat näihin tavoitteisiin tähtääviä useita toimia. Toimenpiteet, jotka liittyvät sellaisen tietoverkon perustamiseen, jolla parannetaan viranomaisille, käyttäjille ja tietojen toimittajille tarjottavaa tilastopalvelua Vuoden 2003 työohjelmassa pyritään seuraaviin tavoitteisiin: 1) Tiedonlevityksen laajentaminen Ulkomaankaupan tilastojen käyttäjien tarvitseman tiedon on oltava nopeasti heidän saatavillaan. Käyttäjien tarpeisiin sovelletun ja mahdollisimman ajantasaisen tiedon nopea levitys tekee Euroopan tilastojärjestelmästä parhaan lähteen EU:n ja euroalueen ulkoista ja sisäistä kauppaa koskeville tiedoille. Useita tämän tavoitteen saavuttamiseen tähtääviä hankkeita jatketaan tai käynnistetään. 2) Tuotenimikkeistöihin liittyvän palvelun parantaminen Tuotenimikkeistö on ensisijaisen tärkeä tietolähde tavarakauppatilastojen käyttäjille; se aiheuttaa myös hankaluuksia yrityksille, joiden on luokiteltava tuotteensa yhdistetyn nimikkeistön yhteen monista otsikoista, ja viranomaisille, jotka vastaavat yhteydenpidosta tavaranhaltijoihin. Yhdistetyn nimikkeistön ajantasaistamiseksi ehdotetaan useita toimia huolehtien kuitenkin siitä, että kaupan kohteena olevista tuotteista annetaan edelleen tarkat ja olennaiset tiedot ja että nimikkeistöön tutustumisen mahdollisuudet ovat entistä paremmat. 3) Eurostatille annettavien tietojen toimittamista koskevien yksityiskohtaisten sääntöjen mukauttaminen Intrastat- ja Extrastat-järjestelmiä koskevan lainsäädännön tarkistamista koskevissa hankkeissa pyritään täyttämään käyttäjien tarpeet entistä paremmin. Käytännössä näyttää siltä, että talous- ja rahaliitto edellyttää euroalueen kauppaa koskevien aggregoitujen tietojen nopeaa tuottamista, kun taas yksityiskohtaisten tietojen sisältöä voidaan kehittää nykyisiä tai tulevia tarpeita paremmin vastaavaksi. Näin ollen ehdotetaan Eurostatille annettavien tietojen toimittamista koskevien yksityiskohtaisten sääntöjen uudelleentarkastelua rinnakkain viitesäädösten tarkistushankkeiden kanssa. Toimenpiteet, jotka liittyvät sellaisen tietoverkon perustamiseen, jonka tiedonkeruuvälineissä otetaan huomioon viimeisin tekninen kehitys ja jossa pyritään parantamaan tietojen toimittajille tarjottavia toimintoja Vuoden 2003 työohjelmassa pyritään tilastotiedon keruuvälineiden kehittämiseen Tietojen keruu yrityksissä ja niiden käsittely on ulkokaupan tilastointijärjestelmän perusta. Yksi Edicom I -ohjelman menestystekijä on ollut suuren yritysjoukon käyttämää Intrastat-järjestelmää varten kehitetyt ja käyttöön otetut tiedonkeruuvälineet (sähköiset lomakkeet IDEP/CN8 ja IRIS, verkkolomakkeet). Koska tekniikassa ja menetelmissä on tapahtunut paljon muutoksia ja kun otetaan huomioon saatu kokemus, ehdotettujen toimenpiteiden tavoitteena on: - taata käytössä olevien välineiden kehittäminen ja käytön jatkuvuus mukauttamalla niitä tekniikan ja käytännön vaatimusten mukaisesti, - ottaa huomioon menetelmiä koskevat uudet vaatimukset, - ottaa huomioon viestien teknisen standardoinnin kehittyminen, - taata nykyaikaisten keruuvälineiden ja erityisesti verkossa olevien lomakkeiden käytön edistäminen. Toimenpiteet, jotka liittyvät integroidun ja yhteensopivan tietoverkon perustamiseen Vuoden 2003 työohjelmassa pyritään seuraaviin tavoitteisiin: Edicom-ohjelma muodostuu menetelmiin ja organisaatioon liittyvistä sekä oikeudellisista ja tietoteknisistä elementeistä, joiden toiminta edellyttää yhdenmukaisuutta, integrointia ja synergiaa. Ehdotetut toimenpiteet ovat seuraavat: 1) Verkon nykyaikaistaminen Tarkoituksena on ryhtyä toimiin, joilla nykyaikaistetaan yhteisön sisäistä ja sen ulkopuolelle suuntautuvaa tavarakauppaa koskevien tilastotietojen keräämistä, tuottamista ja levittämistä koskevan Euroopan laajuisen verkon eri osatekijöitä. Toimet keskittyvät välineisiin ja menetelmiin, joita käytetään - tietojen käsittelyssä ja valikoinnissa, - jäsenvaltioiden viranomaisten ja Eurostatin välisessä viestinnässä, - käyttäjien mahdollisuuksiin tutustua tilastotietoihin ja metatietoihin, mukaan luettuna Internetin lisääntyvä käyttö ja ulkokaupan tilastotietoja sisältävän tietokannan (Comext) toimintojen parantaminen. 2) Menetelmiä koskevan tietojärjestelmän kehittäminen Nämä ehdotetut menetelmäkohtaiset toimet on myös koordinoitava siten, että ne ovat yhdenmukaisia ja tähtäävät tavarakaupan tilastojen parempaan integrointiin Euroopan tilastojärjestelmään. Näiden toimien on myös liityttävä nykyisiin menetelmiin (mukaan luettuna yhteisön säännöstö), ja niitä on täydennettävä didaktisilla oppailla. Yleisellä tasolla on myös ehdotettu, että jatketaan kattavan ja johdonmukaisen tietokannan kehittämistä, joka tukisi koko hanketta ja antaisi mahdollisuuden levittää tietoja käyttäjäystävällisesti ja interaktiivisesti uusimman tekniikan avulla. LIITE II EDICOM-TOIMENPITEET - KUSTANNUSTEN OHJEELLINEN ERITTELY Vuosi 2003 >TAULUKON PAIKKA>